### NN 153/2024 (27.12.2024.), Pravilnik o izdavanju znanstvenog mišljenja i pružanju znanstvene i tehničke potpore iz područja propisa o hrani

MINISTARSTVO POLJOPRIVREDE, ŠUMARSTVA I RIBARSTVA

2541

Na temelju članka 20. stavka 5. Zakona o hrani (»Narodne novine« broj 18/23.), ministar poljoprivrede, šumarstva i ribarstva donosi

PRAVILNIK

O IZDAVANJU ZNANSTVENOG MIŠLJENJA I PRUŽANJU ZNANSTVENE I TEHNIČKE POTPORE IZ PODRUČJA PROPISA O HRANI

I. OPĆE ODREDBE

Predmet Pravilnika

Članak 1.

(1) Ovim se Pravilnikom propisuje postupak i rokovi izdavanja znanstvenog mišljenja te pružanja znanstvene i tehničke potpore nadležnim tijelima od strane Hrvatske agencije za poljoprivredu i hranu (u daljnjem tekstu: Agencija).

(2) Ovim se Pravilnikom propisuje postupak i rokovi izdavanja znanstvenog mišljenja i u slučajevima kada je zahtjev za izdavanje znanstvenog mišljenja podnesen od trećih zainteresiranih strana za njihove potrebe te visina naknade za izradu znanstvenog mišljenja te pružanje znanstvene i tehničke potpore.

Značenje pojmova

Članak 2.

(1) Izrazi koji se koriste u Zakonu o hrani (»Narodne novine«, broj 18/23.) (u daljnjem tekstu: Zakon) koriste se i u ovom Pravilniku.

(2) Pojedini pojmovi koji se koriste u ovom Pravilniku imaju sljedeća značenja:

1. propisi o hrani su propisi iz članka 3. točke 1. Uredbe (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1. 2. 2002.), kako je posljednji put izmijenjena Uredbom (EU) 2019/1381 Europskog parlamenta i Vijeća od 20. lipnja 2019. o transparentnosti i održivosti procjene rizika EU-a u prehrambenom lancu i o izmjeni uredbi (EZ) br. 178/2002, (EZ) br. 1829/2003, (EZ) br. 1831/2003, (EZ) br. 2065/2003, (EZ) br. 1935/2004, (EZ) br. 1331/2008, (EZ) br. 1107/2009 i (EU) 2015/2283 te Direktive 2001/18/ EZ (Tekst značajan za EGP) (SL L 231, 6. 9. 2019.) (u daljnjem tekstu: Uredba (EZ) br. 178/2002)

2. nadležna tijela su ministarstvo nadležno za poljoprivredu, ministarstvo nadležno za zdravstvo i Državni inspektorat u skladu s podjelom nadležnosti iz članka 6. Zakona

3. treće zainteresirane strane su subjekti iz članka 3. točke 3. Uredbe (EZ) br. 178/2002

4. znanstveno mišljenje je izlazni dokument Agencije određen vrstom zahtjeva za izradom znanstvenog mišljenja, a uključuje osnovne podatke o zahtjevu i procjenu rizika vezanu za hranu i hranu za životinje, zdravlje i dobrobit životinja te biljno zdravstvo.

5. znanstvena ili tehnička potpora su ostali izlazni dokumenti i aktivnosti Agencije određeni vrstom zahtjeva za pružanjem znanstvene i tehničke potpore, a mogu obuhvaćati analizu podataka koji su prikupljeni metodologijom sustavnog i dokumentiranog postupka prikupljanja stručnog znanja temeljenog na literaturnim dokazima, analizi rezultata istraživanja, monitoringa i službenih kontrola te rezultate javnih rasprava o određenim pitanjima.

(3) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

II. POSEBNE ODREDBE

Izdavanje znanstvenog mišljenja

Članak 3.

(1) Agencija izdaje znanstveno mišljenje na zahtjev nadležnih tijela u sljedećim slučajevima:

– kada je to određeno propisima o hrani i hrani za životinje, zdravlju i zaštiti životinja te biljnom zdravstvu

– u vezi s pitanjima iz područja propisa o hrani.

(2) Agencija izdaje znanstveno mišljenje i na vlastitu inicijativu o pitanjima iz područja propisa o hrani i dostavlja ga nadležnim tijelima.

(3) U slučaju da Agencija raspolaže s novim znanstvenim spoznajama koje se odnose na već objavljeno znanstveno mišljenje, može na vlastitu inicijativu, a u dogovoru s nadležnim tijelom izdati revidirano znanstveno mišljenje.

Podnošenje zahtjeva za izdavanje znanstvenog mišljenja na zahtjev nadležnih tijela

Članak 4.

(1) Nadležna tijela elektroničkim putem podnose Agenciji zahtjev za izdavanjem znanstvenog mišljenja.

(2) U zahtjevu iz stavka 1. ovoga članka moraju biti navedene informacije o razlozima podnošenja zahtjeva kojim se traži mišljenje te predložen rok za izdavanje znanstvenog mišljenja.

(3) Agencija i podnositelj moraju se složiti oko zahtjeva iz stavka 1. ovoga članka, a što uključuje konačan opis poslova te dogovoreni rok.

(4) U slučaju nepredviđenih okolnosti koje uzrokuju produženje roka za izdavanje mišljenja, Agencija obavještava podnositelja zahtjeva, obrazlažući razloge produženja i predlaže novi rok.

Podnošenje zahtjeva za izdavanje znanstvenog mišljenja za treće zainteresirane strane

Članak 5.

(1) Treće zainteresirane strane podnose Zahtjev za izdavanje znanstvenog mišljenja (u daljnjem tekstu: zahtjev) putem obrasca iz Priloga 1 ovoga Pravilnika.

(2) Obrazac iz stavka 1. ovoga članka dostupan je na mrežnoj stranici Agencije.

(3) Agencija o podnesenom zahtjevu iz stavka 1. ovoga članka obavještava nadležna tijela.

(4) Agencija i treća zainteresirana strana moraju se složiti oko zahtjeva iz stavka 1. ovoga članka, a što uključuje konačan opis poslova te dogovoreni rok.

(5) U slučaju nepredviđenih okolnosti koje uzrokuju produženje roka za izdavanje mišljenja, Agencija obavještava podnositelja zahtjeva, obrazlažući razloge produženja i predlaže novi rok.

Odlučivanje o zaprimljenim zahtjevima

Članak 6.

(1) Agencija o svim zaprimljenim zahtjevima odlučuje sukladno općim aktima Agencije.

(2) Zaprimljene zahtjeve Agencija može prihvatiti, odbiti ili zatražiti izmjene i dopune zahtjeva, odnosno spajanje pojedinačnih zahtjeva.

Prihvaćanje zahtjeva

Članak 7.

(1) Agencija obavještava podnositelja zahtjeva o prihvaćanju zahtjeva i o roku izdavanja znanstvenog mišljenja.

(2) U slučaju kada su podnositelj zahtjeva treće zainteresirane strane, Agencija obavještava nadležna tijela o prihvaćanju zahtjeva te ih informira o roku izdavanja znanstvenog mišljenja.

(3) Agencija može od podnositelja zahtjeva zatražiti dodatne podatke u slučaju da su potrebni za izdavanje znanstvenog mišljenja.

Odbijanje zahtjeva

Članak 8.

(1) Agencija će odbiti zahtjev u slučajevima kada se zahtjev ne odnosi na pitanja iz područja propisa o hrani.

(2) U slučaju da je Agencija već izdala znanstveno mišljenje o nekom određenom pitanju iz zahtjeva, tada može odbiti zahtjev ako zaključi da nema novih znanstvenih podataka koje bi trebalo razmatrati.

(3) U slučaju iz stavka 1. i 2. ovoga članka, Agencija mora u roku od 30 dana od dana zaprimanja zahtjeva obavijestiti podnositelja zahtjeva o razlozima odbijanja zahtjeva.

(4) U slučaju kada su treće zainteresirane strane podnositelj zahtjeva, Agencija obavještava nadležna tijela o razlozima odbijanja zahtjeva.

Izmjene i dopune zahtjeva

Članak 9.

(1) Agencija može izravno od podnositelja zatražiti izmjene i dopune zahtjeva u slučaju ako je zahtjev nejasan ili ako treće zainteresirane strane nisu zahtjev podnijele na obrascu iz Priloga 1. ovoga Pravilnika.

(2) Izmijenjen i/ili dopunjen zahtjev mora biti ponovno dostavljen Agenciji.

(3) Agencija o zahtjevu iz stavka 2. ovoga članka odlučuje sukladno općim aktima Agencije.

Spajanje zahtjeva

Članak 10.

(1) U slučaju kada je podneseno nekoliko zahtjeva koji su u sadržaju djelomično ili u potpunosti istovjetni drugim podnesenim zahtjevima, Agencija može predložiti podnositeljima zahtjeva spajanje zahtjeva u jedinstveni zahtjev i donošenje jedinstvenog mišljenja.

(2) U slučaju da je postignut dogovor oko spajanja zahtjeva, Agencija donosi jedinstveno mišljenje.

(3) U slučaju da nije postignut dogovor oko donošenja jedinstvenog mišljenja, Agencija donosi zasebna mišljenja po svakom pojedinom zahtjevu.

(4) Odredbe ovoga članka ne primjenjuju se u slučaju hitnih situacija iz članka 11. ovoga Pravilnika i u slučaju zahtjeva nadležnog tijela u hitnim situacijama kada je nužno hitno postupanje.

Hitne situacije

Članak 11.

(1) Zahtjev za izdavanje hitnog znanstvenog mišljenja može se podnijeti u slučaju:

– rizika u nastajanju za koji postoji vjerojatnost da predstavlja ozbiljan rizik za zdravlje ljudi i/ili životinja i/ili okoliš;

– hitne potrebe nadležnih tijela za znanstvenim temeljem u svrhu upravljanja ozbiljnim rizikom za zdravlje ljudi i/ili životinja i/ili okoliša.

(2) U slučaju da Agencija zaprimi zahtjev koji je u sadržaju djelomično ili u potpunosti istovjetan zahtjevu za hitno izdavanje znanstvenog mišljenja koji je prije podnesen, Agencija mora osigurati da se u obzir uzmu relevantni podaci iz kasnije podnesenog zahtjeva, ako oni postoje.

(3) Postupak povodom zahtjeva iz stavka 1. ovoga članka, hitan je.

Upisnik znanstvenih mišljenja

Članak 12.

(1) Agencija uspostavlja i vodi Upisnik znanstvenih mišljenja koji obuhvaća znanstvena mišljenja i ostale izlazne dokumente Agencije iz područja propisa o hrani, koji se izdaju na zahtjev, kao i onih koje Agencija izdaje na vlastitu inicijativu.

(2) Upisnik iz stavka 1. ovoga članka omogućuje praćenje procesa izrade znanstvenog mišljenja i ostalih izlaznih dokumenata Agencije iz područja propisa o hrani.

(3) Upisnik iz stavka 1. ovoga članka javno je dostupan na mrežnoj stranici Agencije.

Sadržaj Upisnika znanstvenih mišljenja

Članak 13.

Upisnik iz članka 12. ovoga Pravilnika mora sadržavati najmanje sljedeće podatke:

– klasu i urudžbeni broj zahtjeva

– naziv podnositelja zahtjeva

– datum podnošenja zahtjeva

– predmet zahtjeva

– datum prihvaćanja zahtjeva

– rok izdavanja znanstvenog mišljenja ili izlaznog dokumenta Agencije iz područja propisa o hrani

– naziv stručnog tijela koje izrađuje znanstveno mišljenje ili izlazni dokument Agencije iz područja propisa o hrani

– status odnosno napredak izrade znanstvenog mišljenja ili izlaznog dokumenta Agencije iz područja propisa o hrani

– datum izdavanja znanstvenog mišljenja ili izlaznog dokumenta Agencije iz područja propisa o hrani.

2. PRUŽANJE ZNANSTVENE ILI TEHNIČKE POTPORE

Pružanje znanstvene ili tehničke potpore nadležnim tijelima

Članak 14.

(1) Nadležna tijela elektroničkim putem podnose Agenciji zahtjev za znanstvenu ili tehničku potporu u području propisa o hrani.

(2) U zahtjevu iz stavka 1. ovoga članka moraju biti navedene informacije o razlozima podnošenja zahtjeva kojim se traži znanstvena ili tehnička potpora te predložen rok za izdavanje znanstvene ili tehničke potpore.

(3) Agencija i podnositelj moraju se složiti oko zahtjeva iz stavka 1. ovoga članka, a što uključuje konačan opis poslova te dogovoreni rok.

(4) U slučaju nepredviđenih okolnosti koje uzrokuju produženje roka za izdavanje mišljenja, Agencija obavještava podnositelja zahtjeva, obrazlažući razloge produženja i predlaže novi rok.

Pružanje znanstvene ili tehničke potpore trećim zainteresiranim stranama

Članak 15.

(1) Treće zainteresirane strane podnose Zahtjev za izdavanje znanstvene ili tehničke potporu putem obrasca iz Priloga 1. ovoga Pravilnika.

(2) Obrazac iz stavka 1. ovoga članka dostupan je na mrežnoj stranici Agencije.

(3) Agencija o podnesenom zahtjevu iz stavka 1. ovoga članka obavještava nadležna tijela.

(4) Agencija i treća zainteresirana strana moraju se složiti oko zahtjeva iz stavka 1. ovoga članka, a što uključuje konačan opis poslova te dogovoreni rok.

(5) U slučaju nepredviđenih okolnosti koje uzrokuju produženje roka za izdavanje mišljenja, Agencija obavještava podnositelja zahtjeva, obrazlažući razloge produženja i predlaže novi rok.

3. NAKNADE

Naknade za izradu znanstvenog mišljenja te pružanje znanstvene ili tehničke potpore na zahtjev trećih zainteresiranih strana

Članak 16.

(1) Za izradu znanstvenog mišljenja te pružanje znanstvene ili tehničke potpore na zahtjev trećih zainteresiranih strana za njihove potrebe, treće zainteresirane strane plaćaju naknade koje su prihod državnog proračuna Republike Hrvatske.

(2) Visina naknada iz stavka 1. ovoga članka određena je u Prilogu 2. ovoga Pravilnika.

(3) Postupak plaćanja naknada iz stavka 1. ovoga provodi se sukladno općim aktima Agencije, a upute su dostupne na mrežnim stranicama Agencije.

III. PRIJELAZNE I ZAVRŠNE ODREDBE

Članak 17.

Prilozi 1. i 2. tiskani su uz ovaj Pravilnik i njegov su sastavni dio.

Članak 18.

Danom stupanja na snagu ovoga Pravilnika, prestaje važiti Pravilnik o izdavanju znanstvenog mišljenja i pružanju znanstvene i tehničke pomoći (»Narodne novine«, broj 130/09.).

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/23-01/39

Urbroj: 525-09/574-24-21

Zagreb, 10. prosinca 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.

PRILOG 1.

Obrazac: Zahtjev trećih zainteresiranih strana za izdavanje znanstvenog mišljenja te pružanje znanstvene i tehničke potpore

|  |  |
| --- | --- |
| Podaci o podnositelju zahtjeva | |
| Naziv institucije |  |
| Adresa |  |
| Telefon |  |
| Osobni identifikacijski broj (OIB) podnositelja |  |
| Dokaz o statusu pravne osobe i djelatnosti institucije (izvadak iz sudskog registra izdan na dan podnošenja Zahtjeva) |  |
| Podaci o odgovornoj osobi |  |
| Ime i prezime |  |
| Telefon |  |
| Elektronička pošta |  |
| Podaci o osobi za kontakt |  |
| Ime i prezime |  |
| Telefon |  |
| Elektronička pošta |  |
| Podaci o zahtjevu | |
| Predmet zahtjeva |  |
| Svrha podnošenja zahtjeva |  |
| Opis problema (pozadina slučaja) |  |
| Pitanje(a) na koja Agencija treba dati odgovor |  |
| Priložena dokumentacija |  |
| Prijedlog roka za izradu znanstvenog mišljenja te pružanja znanstvene ili tehničke potpore |  |
| Naknada |  |
| Dokaz o uplati naknade troškova Povjerenstva za razmatranje zahtjeva trećih zainteresiranih strana za izradu znanstvenog mišljenja te pružanju znanstvene ili tehničke potpore |  |
| Potvrda točnosti i istinitosti navedenih podataka | |
| Ime i prezime odgovorne osobe koja potvrđuje točnost i istinitost navedenih podataka |  |
| Radno mjesto |  |
| Datum podnošenja zahtjeva |  |

PRILOG 2.

Visina naknada za usluge izdavanja znanstvenog mišljenja i pružanja znanstvene ili tehničke potpore temeljem zahtjeva trećih zainteresiranih strana za njihove potrebe

|  |  |  |
| --- | --- | --- |
| Redni broj | Opis posla | Iznos u  € |
| 1. | Troškovi Povjerenstva za razmatranje zahtjeva trećih zainteresiranih strana za izradu znanstvenog mišljenja te pružanja znanstvene ili tehničke potpore | 100,00 |
| 2. | Pružanje znanstvene i tehničke potpore s jednostavnom obradom podataka\* | 300,00 |
| 3. | Pružanje znanstvene i tehničke potpore sa složenom obradom podataka\*\* | 400,00 |
| 4. | Pružanje znanstvene i tehničke potpore s vrlo složenom obradom podataka\*\*\* | 550,00 |
| 5. | Izrada znanstvenih i stručnih mišljenja sa znanstvenom procjenom rizika s jednostavnom obradom podataka\* | 700,00 |
| 6. | Izrada znanstvenih i stručnih mišljenja sa znanstvenom procjenom rizika sa složenom obradom podataka\*\* | 1.500,00 |
| 7. | Izrada znanstvenih i stručnih mišljenja sa znanstvenom procjenom rizika s vrlo složenom obradom podataka\*\*\* | 2.000,00 |
| 8. | Visina naknade znanstvenika ili stručnjaka koji nisu djelatnici Agencije za sudjelovanje u izradi kompleksnih znanstvenih mišljenja s procjenom rizika i/ili pružanju znanstvene ili tehničke potpore | 100,00 €/sjednica |

\*obrada podataka za 1 kontaminant i do 10 kategorija hrane

\*\* obrada podataka za 1 kontaminant i za 11-24 kategorije hrane

\*\*\* obrada podataka za >1 kontaminanta i za 1-24 kategorije hrane

Cijene su izražene bez PDV-a